Diari Oficial de la Generalitat Valenciana


Sumari del DOGV 4652, del 17-12-2003 (2003/13783)

ORDE de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telepàtica de declaracions i declaracions-liquidacions dels tributs la gestió dels quals és competència de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/11/21/(2)**

### Versions

 31/03/2021 - Actualitat  Text inicial: 18/12/2003 - 30/03/2021 

### Dades del document

Número de DOGV
:   4652

Data del DOGV
:   17-12-2003

Secció del DOGV
:   I. DISPOSICIONS GENERALS

Número del document
:   2003/13923


Data del document
:   21-11-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * hisenda regional
    * procediment administratiu
    * capacitat jurídica
    * telecomunicació
    * transmissió de dades
    * legislació
    * impost
    * declaració fiscal
    * telemàtica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 31.03.2021 -**

 

**ORDRE de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telepàtica de declaracions i declaracions-liquidacions dels tributs la gestió dels quals és competència de la Generalitat Valenciana.**

 

[**(DOGV núm. 4652 de 17.12.2003)**](https://dogv.gva.es/datos/2003/12/17/pdf/2003_13002.pdf) **Ref. 5481/2003**

 

 

PREÀMBUL

 

La Llei 30/1992, de 26 de novembre, modificada per la Llei 4/1999, de 6 de gener, de Règim Jurídic de les Administracions Públiques i del Procediment Administratiu comú estableix en l'article 45 que les administracions públiques impulsaran l'ocupació i aplicació de les tècniques i dels mitjans electrónics, informàtics i telemàtics per al desenvolupament de la seua activitat i l'exercici de les seues competències.

D'altra banda, el Reial Decret 263/1996 de 16 de febrer, pel qual es regula la utilització de tècniques electróniques, informàtiques i telemàtiques per l'administració General de l'Estat i el Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, obrin noves vies de relació entre les administracions públiques i els seus ciutadans.

La demanda creixent dels ciutadans respecte de la utilització de les noves tecnologies en les seues relacions amb l'administració fa necessari establir sistemes d'ajuda a l'ompliment i presentació de documents.

Per a atendre la dita demanda, la Conselleria d'Economia, Hisenda i Ocupació considera oportú posar a disposició dels ciutadans i dels professionals que habitualment actuen per mandat d'aquells facilitats informàtiques d'ajuda per al compliment de les seues obligacions tributàries i per a l'exercici dels seus drets en eixe mateix àmbit.

D'altra banda, l'aprovació del Decret 87/2002, de 30 de maig, del Govern Valencià, pel qual es regula la utilització de la Firma Electrónica Avançada (FEA) en la Generalitat Valenciana, permet avançar decisivament en la direcció d'una autèntica administració electrónica, basada, principalment, en una tramitació per via telemàtica capaç de substituir el desplaçament dels ciutadans o dels seus representants a les oficines públiques per transmissions electróniques dels corresponents documents amb transcendència tributària.

D'altra banda, la disposició final primera de la Llei 11/2002, de 23 de desembre, de Mesures Fiscals, Administratives i de l'Ordre Social, autoritza el conseller d'Economia, Hisenda i Ocupació perquè determine, per mitjà d'ordre, els supósits i les condicions en què els contribuents i les entitats a què fa referència l'article 96 de la Llei General Tributària podran presentar, per mitjans telemàtics, declaracions, comunicacions, declaracions-liquidacions, autoliquidacions o qualssevol altres documents exigits per la normativa tributària.

Sobre la base de tots estos antecedents i habilitacions, la present ordre estableix un conjunt de processos informàtics per a facilitar als ciutadans i als seus representants la presentació telemàtica de declaracions, comunicacions, declaracions-liquidacions, autoliquidacions o qualssevol altres documents amb transcendència en relació amb els tributs la gestió dels quals és competència de la Generalitat Valenciana, ja siguen tributs propis d'esta o tributs la gestió dels quals es trobe cedida per l'Estat a esta administració autonómica. Tots i cada u d'estos processos, fins i tot si no s'empren al mateix temps, suposen majors facilitats per als contribuents i els seus representants respecte al procediment convencional de relació entre l'administració Tributària i els ciutadans.

En conseqüència, i fent ús de les autoritzacions que tinc conferides,

 

 

ORDENE

 

**Primer. Objecte i àmbit d'aplicació**

U. La present ordre té per objecte regular les tècniques electróniques, informàtiques i telemàtiques relatives a la presentació i, si és el cas, pagament per via telemàtica de declaracions, comunicacions, declaracions-liquidacions, autoliquidacions o qualssevol altres documents amb transcendència en relació amb els tributs la gestió dels quals és competència de la Generalitat Valenciana, ja siguen tributs propis d'esta o tributs la gestió dels quals es trobe cedida per l'Estat a esta administració autonómica.

 

Dos. L’accés a aquestes tècniques s’efectuarà mitjançant l’habilitació d’utilitats, per a cada tipus o model de document amb transcendència tributària, en el sistema informàtic d’ajuda de la Generalitat Valenciana a l’ompliment, la presentació i, si és el cas, el pagament d’aquests models tributaris. Aquestes tècniques hauran de figurar incloses, amb la denominació d’Accions, en l’annex I d’aquesta ordre en el moment de l’entrada en vigor o hauran d’incloure-s’hi amb posterioritat mitjançant resolució de la Direcció General de l’Agència Tributària Valenciana quan afecte els tributs i altres ingressos de dret públic la gestió i la recaptació dels quals corresponga a aquesta entitat, i a la Direcció General de Tributs quant a la resta de tributs i altres ingressos de dret públic. ****[1]****

 

**Segon. Procediment de presentació telemàtica de documents amb transcendència tributària**

U. Podran efectuar la presentació telemàtica d’autoliquidacions davant de la Generalitat Valenciana, així com de la documentació annexa i complementària, les persones físiques, actuant personalment o a través de representant, o les persones jurídiques que actuen a través del seu representant legal o voluntari, sempre que, en tots els casos, disposen del número o codi d’identificació fiscal i d’un sistema d’identificació i signatura electrónica verificada per l’órgan directiu amb competències horitzontals en matèria d’administració electrónica. ****[2]****

 

Dos. En el procediment general per a la presentació de la corresponent declaració o declaració-liquidació, l'interessat haurà d'efectuar els tràmits següents:

1r En primer lloc, haurà de connectar-se a la direcció telemàtica de la Conselleria o organisme competent en matèria d’hisenda seleccionant l’opció habilitada per a la presentació telemàtica de documents amb transcendència tributària, l’accessibilitat de la qual quedarà degudament garantida mitjançant l’oportuna informació. ****[3]****

2n Una vegada seleccionada la mencionada opció de presentació telemàtica, es podrà elegir l'opció de tipus de document i Acció telemàtica d'entre les habilitades en el sistema, a continuació procedirà a executar les actuacions guiades per l'assistent d'ompliment fins a completar el desenvolupament íntegre de l'opció elegida.

3r En el cas que es desitge procedir al Pagament telemàtic de l'import económic del document a presentar, s'haurà d'executar l'opció corresponent en el sistema o omplir la informació addicional necessària que requerisca el mateix sistema, a efecte d'aixó aquell proporcionarà les ajudes informatives oportunes. Una vegada completada amb èxit la totalitat de la dita Acció, s'incorporarà automàticament al document electrónic a presentar el justificant electrónic de pagament corresponent.

En este cas, la presentació telemàtica del document haurà de realitzar-se en la mateixa data en què tinga lloc el seu pagament o com a màxim dos dies després.

4t La presentació telemàtica s'entendrà correctament efectuada a tots els efectes quan el sistema genere un justificant electrónic que continga un codi identificador del document i la data i hora de la presentació.

5é En el cas que es trobe habilitada per al tipus de document en qüestió l'Acció de Presentació telemàtica de documentació annexa preceptiva, s'adjuntaran al suport d'enviament els documents electrónics que corresponguen en el format que es designe en les especificacions tècniques de les corresponents instruccions del Menú de Presentació Telemàtica.

 

Tres. En els supósits de grans presentadors de declaracions o declaracions-liquidacions, el procediment general de presentació telemàtica podrà substituir-se per un procediment específic de transmissió de dades per lots. El contingut i les especificacions tècniques es reflectiran en el corresponent conveni o acord de col·laboració que se subscriga de conformitat amb el que disposa l'article següent.

 

Quatre. En cas d’utilització d’un certificat d’usuari de signatura electrónica avançada, haurà de trobar-se prèviament habilitat per a generar la signatura digital, i ser el del mateix presentador, si aquest és persona física, o l’expedit a nom de representant registrat per la Generalitat Valenciana a aquest efecte, en el cas que el presentador siga persona jurídica. ****[4]****

 

Cinc. Tots els documents amb transcendència tributària presentats telemàticament causaran anotació en el registre telemàtic creat a l'efecte en virtut del que disposa l'article 38.9 de la Llei 30/92 de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per l'article 68 de la Llei 24/2001 de 27 de desembre, de Mesures Fiscals, Administratives i de l'Orde Social.

 

Sis. Els justificants electrónics de presentació i pagament de documents amb transcendència tributària garantiran la seua procedència per mitjà de la corresponent firma electrónica de l'administració Tributària valenciana, i la seua autenticitat i la integritat del contingut es podrà comprovar a través dels procediments electrónics habilitats o per mitjà de consultes a l'efecte a partir del número de control o codi electrónic reflectit en la cópia impresa del justificant electrónic.

 

**Tercer. Convenis o acords de col·laboració**

U. L'Administració Tributària podrà autoritzar, a través de la subscripció dels convenis o acords de col·laboració previstos en les normes que regulen el sistema de col·laboració social en la gestió tributària, la presentació telemàtica, en representació de terceres persones, de declaracions, declaracions-liquidacions o qualssevol altres documents exigits per la normativa tributària a altres administracions públiques, a entitats, institucions i organismes representatius de sectors o interessos socials, laborals, empresarials o professionals.

 

Dos. L'Administració Tributària també podrà autoritzar, a través dels mateixos convenis o acords de col·laboració, als professionals col·legiats, associats o membres de les entitats, institucions i organismes abans indicats per a efectuar la presentació telemàtica dels mateixos documents amb transcendència tributària en representació de terceres persones. Quan els dits professionals estiguen interessats a obtindre esta autorització, hauran de firmar prèviament un document individualitzat d'adhesió al contingut del conveni o acord, que reculla expressament l'acceptació del contingut íntegre d'este.

 

Tres. Les persones o entitats esmentades en els números anteriors que presenten de manera telemàtica autoliquidacions en representació de terceres persones hauran d’exercir la representació dels contribuents referits, en el nom dels quals actuen, en els termes establits en l’article 46 de la Llei 58/2003, de 17 de desembre, general tributària, i en l’article 4 de la Llei 39/2015, d’1 d’octubre, del procediment administratiu comú de les administracions públiques. L’Administració tributària podrà instar aquests, en qualsevol moment, a acreditar aquesta representació. El document de representació haurà de tindre el contingut descrit en l’annex II d’aquesta ordre. ****[5]****

 

Quatre. Les persones o entitats esmentades en els números u i dos d’aquest apartat hauran de complir els requisits que, per al tractament automatitzat de dades de caràcter personal, exigeix la Llei orgànica 3/2018, de 5 de desembre, de protecció de dades personals i garantia dels drets digitals i altra normativa aplicable. ****[6]****

 

Cinc. L'incompliment per part d'una de les entitats mencionades en el número u d'este apartat de les clàusules del mencionat conveni o acord suposarà la seua resolució, i des d'eixe moment cessarà la facultat de presentar per via telemàtica declaracions tributàries en representació de terceres persones. L'Administració Tributària haurà de comunicar la dita resolució per mitjà d'escrit o per via telemàtica, amb audiència prèvia de l'interessat, i sense perjudici de la possibilitat d'exercir les oportunes reclamacions davant de la jurisdicció competent per l'incompliment del dit conveni.

 

Sis. L'incompliment de les obligacions a què es refereixen els documents individualitzats d'adhesió de professionals a què fa referència el número dos d'este apartat, suposarà la seua exclusió del conveni o acord, i quedarà revocada l'autorització individual a ell referida, amb el procediment i garanties assenyalats en l'apartat anterior.

 

Set. La falta de representació suficient dels contribuents en el nom dels quals s'hagen presentat les declaracions tributàries donarà lloc, quant al que haja efectuat la dita presentació, a l'exigència de les responsabilitats, si és el cas penals, que siguen procedents.

 

 

DISPOSICIONS ADDICIONALS

 

**Primera. Regles generals del sistema SARA**

U. El sistema SARA comprén el següent conjunt d'Accions informàtiques i telemàtiques relacionades amb la presentació, en condicions degudes de seguretat, autenticitat i integritat, de declaracions, comunicacions, declaracions-liquidacions, autoliquidacions o qualssevol altres documents amb transcendència en relació amb els tributs la gestió dels quals és competència de la Generalitat Valenciana, ja siguen tributs propis d'esta o tributs la gestió dels quals es trobe cedida per l'Estat a esta administració autonómica:

A. L'obtenció per l'usuari del model oficial de declaració, comunicació, declaració-liquidació, autoliquidació o de qualsevol altre document amb transcendència tributària.

B. L'ompliment per l'usuari del model oficial mencionat amb ajudes i validacions dirigides a reduir les possibilitats d'errors.

C. La realització per l'usuari, si és el cas, del pagament corresponent del tribut.

D. La presentació telemàtica del model oficial.

E. La presentació telemàtica de la documentació annexa i complementària al model oficial corresponent.

F. L'obtenció per via telemàtica dels justificants d'ingrés i de presentació del model oficial, per a la seua acreditació davant d'altres organismes públics o privats i, si és el cas, per a la seua transmissió telemàtica a estos últims.

G. La recepció per l'usuari de notificacions telemàtiques.

H. Qualssevol altres utilitats destinades a facilitar l'exercici per l'usuari dels seus drets i el compliment de les seues obligacions de naturalesa tributària.

 

Dos. En els casos de grans presentadors, i amb la subscripció prèvia del conveni de col·laboració corresponent, podran efectuar-se de forma agregada o per lots totes o qualsevol de dites Accions.

 

Tres. Quan l'ompliment de les dades a través del sistema SARA en qualsevol dels documents amb transcendència tributària integre electrónicament la informació en un format que permeta el seu emmagatzematge i lectura automatitzada, les dades emmagatzemades electrónicament prevaldran sobre les alteracions o correccions manuals que puguen efectuar-se sobre els models impresos, per la qual cosa estes no produiran efectes davant de l'administració Tributària, encara que se salven amb la firma del presentador.

 

Quatre. Els documents electrónics emesos a través del sistema SARA o les cópies impreses que s'emeten pel mateix mitjà a partir dels originals emmagatzemats en les bases de dades informàtiques relacionades amb el dit sistema, gaudiran de la validesa i eficàcia del document original en les condicions establides per l'article 45 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.

 

Cinc. Amb caràcter general, poden ser usuaris del sistema SARA les persones físiques, que actuen personalment o a través de representant, o les persones jurídiques que actuen a través del seu representant legal o voluntari, sempre que, en tots els casos, disposen del número o codi d'identificació fiscal

 

Sis. El sistema SARA estarà accessible en la pàgina web de la Conselleria d'Economia, Hisenda i Ocupació, en l'adreça http://www.gva.es/c\_economia, i, amb l'adequat direccionament, al portal de la Generalitat Valenciana. El dit accés serà factible tots els dies de l'any, durant les vint-i-quatre hores del dia, sense perjudici de les interrupcions necessàries per raons tècniques derivades de la utilització o manteniment de tot equip informàtic o sistemes de comunicacions. A efectes del cómput de terminis, la recepció en un dia inhàbil per l'administració s'entendrà efectuada el primer dia hàbil següent.

 

Set. Els usuaris hauran de disposar d'un sistema informàtic que permeta la connexió al servidor que suporte el sistema a través de la xarxa Internet, així com la impressió llegible de les cópies impreses de la documentació obtinguda.

 

Vuit. La Conselleria d'Economia, Hisenda i Ocupació informarà en tot moment, a través de la seua pàgina web, dels requisits tècnics mínims requerits per a la utilització del sistema.

 

**Segona. Aprovació de l'aplicació SARA-5-620**

D'acord amb el que preveu l'article 15 del Decret 96/98 del Govern Valencià de 6 de juliol pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, s'aprova l'aplicació informàtica denominada SARA-5-620 de presentació per lots de declaracions i declaracions-liquidacions de l'Impost de Transmissions Patrimonials i Actes Jurídics Documentats (vehicles usats entre particulars) del «*Sistema d'Ajuda a la Recepció d'Autoliquidacions*» (SARA), per mitjà del qual es realitzen les funcions telemàtiques de presentació de models tributaris pels professionals adherits als convenis subscrits per les seues entitats associatives amb la Conselleria d'Economia, Hisenda i Ocupació.

 

**Tercera. Aprovació de l'aplicació SARA-Nova empresa.**

Als mateixos efectes previstos en la disposició addicional anterior, s'aprova, com subsistema de SARA, l'aplicació informàtica de presentació i, si és el cas, pagament per via telemàtica de documents amb transcendència tributària relacionats amb la constitució de societats de responsabilitat limitada Nova Empresa, gravada per la modalitat d'Operacions Societàries de l'Impost de Transmissions Patrimonials i Actes Jurídics Documentats. La dita aplicació, sota la denominació SARA-Nova empresa, té per objecte integrar les dites actuacions de competència d'esta administració tributària en el Document Únic Electrónic establit pel Sistema de Tramitació Telemàtica CIRCE per a la constitució de societats de la modalitat mencionada anteriorment, en compliment del que disposa la Llei 7/2003, d'1 d'abril, de la societat limitada Nova Empresa per la qual es modifica la Llei 2/1995, de 23 de març, de Societats de Responsabilitat Limitada.

 

**Quarta. Aprovació del fitxer del Registre de col·laboració social en la gestió tributària.**

S'aprova, als efectes previstos en l'article tercer de la present ordre i amb la descripció prevista en l'annex IV d'esta, el Registre dels professionals adherits als convenis de col·laboració social en la gestió tributària de la Generalitat Valenciana que autoritzen a la presentació telemàtica, en representació de terceres persones, de declaracions, declaracions-liquidacions o qualssevol altres documents exigits per la normativa tributària a altres administracions públiques, a entitats, institucions i organismes representatius de sectors o interessos socials, laborals, empresarials o professionals.

 

 

DISPOSICIONS FINALS

 

**Primera**[7]

Es faculta la Direcció General de l’Agència Tributària Valenciana per a dictar les resolucions i adoptar les mesures que considere oportunes per al desplegament i l’aplicació del que disposa aquesta ordre, quan afecte els tributs i altres ingressos de dret públic la gestió i la recaptació dels quals li corresponga, i la Direcció General de Tributs quant a la resta de tributs i altres ingressos de dret públic.

 

**Segona**

La present ordre entrarà en vigor l'endemà de la publicació en el *Diari Oficial de la Generalitat Valenciana*.

 

València, 21 de novembre de 2003

El conseller d'Economia, Hisenda i Ocupació,

 

 

ANNEX I  
 Accions habilitades en els programes d’ajuda per a la presentació i pagament telemàtics [8]

 

 

|  |  |  |  |  |
| --- | --- | --- | --- | --- |
| *Número Model* | *Tipus de declaració o declaració-liquidació* | *Tribut* | *Accions habilitades per aquesta resolució* | *Formats i especificacions relacionades* |
| 620 | Autoliquidació | Impost de Transmissions Patrimonials i Actes Jurídics Documentats     Transmissió de vehicles usats entre particulars | Obtenció del model oficial.  Programa d’ajuda al càlcul de l’autoliquidació.  Ompliment i impressió del model.  Presentació per lots mitjançant transmissió de dades.  Presentació individual | Format de la cópia impresa dels justificants electrónics de pagament establits en l’annex III |
| 600 | Autoliquidació Impost de Transmissions Patrimonials i Actes Jurídics Documentats | Operacions societàries (Llei 7/2003 de la societat limitada Nueva Empresa) | Obtenció del model oficial.  Presentació i, si és el cas, pagament per via telemàtica a petició del sistema CIRCE.  Són exempts tots | Format de la cópia impresa dels justificants electrónics de pagament establits en l’annex III.B |
| 045 | Autoliquidació | Tribut relatiu als jocs de sort, envit o atzar | Obtenció del model oficial.  Programa d’ajuda al càlcul de l’autoliquidació.  Ompliment i impressió del model.  Presentació per lots mitjançant transmissió de dades. | Format de la cópia impresa dels justificants electrónics de pagament establits en l’annex I |
| 046 | Autoliquidació | Taxes | Autoliquidació taxes pagament telemàtic genèric | Regles generals del subsistema SAR@– pagament telemàtic genèric (annexos d’aquesta resolució) |
| 650 | Autoliquidació | Impost sobre successions i donacions, modalitat successions. | Obtenció del model oficial. (Annex).  Programa d’ajuda per a l’ompliment i la impressió del model oficial. | Regles generals del subsistema CPV@-3-125 |
| 651 | Autoliquidació | Impost sobre Successions i Donacions, modalitat adquisicions inter vivos | Obtenció del model oficial.  Programa d’ajuda per a l’ompliment i la impressió del model oficial (annex) | Regles generals del subsistema LXV@-8-401  (annex) |
| 600 | Autoliquidació | Impost de Transmissions Patrimonials i Actes Jurídics Documentats | Presentació i pagament individual o per tercers, a través del Registre de representants de l’Agència de Tecnologia i Certificació Electrónica o per mitjà de convenis, siga per la plataforma de tramitació electrónica de la GVA o pel sistema Dzx@-6-730 mitjançant transmissió de dades, quan el document comprensiu del fet imposable siga notarial, judicial, administratiu o privat. | Regles generals del subsistema Lds@-6-207, presentació i pagament individual o per tercers mitjançant transmissió de dades.  Justificant de presentació quan la cópia no siga notarial en l’annex III.C d’aquesta ordre. |

 

 

|  |  |  |  |
| --- | --- | --- | --- |
| *Número Model* | *Tipus de declaració o de declaració-liquidació* | *Tribut* | *Accions habilitades* |
| 641 | Pagament fraccionat | Impost sobre activitats que incideixen en el medi ambient. Producció d’energia elèctrica | Pagament telemàtic genèric |
| 642 | Autoliquidació | Impost sobre activitats que incideixen en el medi ambient. Producció d’energia elèctrica. | Pagament telemàtic genèric |
| 643 | Pagament fraccionat | Impost sobre activitats que incideixen en el medi ambient. Producció, tinença, depósit i emmagatzematge de substàncies considerades perilloses. | Pagament telemàtic genèric |
| 644 | Autoliquidació | Impost sobre activitats que incideixen en el medi ambient. Producció, tinença, depósit i emmagatzematge de substàncies considerades perilloses. | Pagament telemàtic genèric |
| 645 | Autoliquidació i pagament fraccionat | Impost sobre activitats que incideixen en el medi ambient. Emissió de gasos. | Pagament telemàtic genèric |
| 645 | Autoliquidació | Impost sobre eliminació de residus en abocadors. | Pagament telemàtic genèric |

 

 

 

 

ANNEX II  
 MODEL DE DOCUMENT DE REPRESENTACIÓ PER A LA PRESENTACIÓ   
 PER MITJANS TELEMÀTICS

 

 

 

|  |  |
| --- | --- |
| Espai per a segell o capçalera del professional | MODEL DE REPRESENTACIÓ PER A LA PRESENTACIÓ   PER MITJANS TELEMÀTICS DE DECLARACIONS I   COMUNICACIONS TRIBUTÀRIES |
| El Sr./La Sra. ................................................................................. NIF.............................., amb domicili fiscal a  (municipi) .................................................................. (via pública) ......................................................núm. ..........,  El Sr./La Sra. (cónjuge (1))................................................................... NIF.............................., amb domicili fiscal a  (municipi) .................................................................. (via pública) ......................................................núm. ..........,  L’entitat (raó social) ................................................................................................ NIF...........................................  amb domicili fiscal a (municipi) ................................. (via pública) ......................................................núm. ..........,  i en el seu nom el Sr./la Sra. .................................................................................................. com a representant  legal segons el document justificatiu que s’adjunta, amb NIF.................................., i domicili fiscal en (municipi)  .................................................................. (via pública) ......................................................núm. ..........,     ATORGA/GUEN LA SEUA REPRESENTACIÓ a ..........................................................................  NIF.............................., com a firmant o adherit al conveni de col·laboració entre la Conselleria d’Economia,  Hisenda i Ocupació i .................................................................................................................. per a presentar per  via telemàtica la declaració o comunicació tributària corresponent a l’impost (2)  ............................................................................................................................... en l’exercici ...................     La present autorització se circumscriu a la mencionada presentació per via telemàtica sense que conferisca al presentador la  condició de representant per a intervenir en altres actes o per a rebre tot tipus de comunicacions de l’Administració Tributària  en nom del subjecte passiu o interessat, fins i tot quan estes siguen conseqüència del document presentat.  Així mateix l’atorgant/els atorgants autoritzen que les seues dades personals siguen tractades de manera automatitzada als  exclusius efectes de la presentació de la declaració o comunicació per mitjans telemàtics.     **ACCEPTACIÓ DE LA REPRESENTACIÓ**     Amb la firma del present escrit el representant accepta la representació conferida i respon de l’autenticitat de la firma de  l’atorgant o dels atorgants, així com de la cópia del DNI (3) d’estos que adjunten els documents. Només s’acreditarà esta  representació davant l’Administració Tributària quan esta ho inste al representant.     **NORMES APLICABLES**     **Llei General Tributària** (Llei 230/1963). Representació: article 43 segons la redacció donada per la Llei 24/2001, de 27 de  desembre.  **Llei de Règim Jurídic de les Administracions Públiques i del Procediment Administratiu Comú** (Llei 30/1992).  Representació: article 32.  **Llei de Protecció de Dades de Caràcter Personal** (Llei Orgànica 15/1999). Dret a informació en la recollida de dades:  Article 5     ........................................ ........... d .................................... de ..................  L’ATORGANT/ELS ATORGANTS (4)                                   EL REPRESENTANT (4)     ............................................................              ............................................................  (1) En cas de matrimonis que tributen conjuntament, ambdós cónjuges hauran de conferir la seua representació.  (2) Mencioneu l’impost al qual fa referència la presentació telemàtica (ITPAJD, ISD, ....)  (3) DNI o document equivalent d’identificació d’estrangers.  (4) Si és persona jurídica haurà de figurar també el segell de l’entitat. | |

 

 

REQUISITS PER A LA REALITZACIÓ DE LA PRESENTACIÓ I PAGAMENT, SIGA INDIVIDUAL O PER TERCERS, MITJANÇANT TRANSMISSIÓ DE DADES, INCLOSES EN EL SUBSISTEMA XBB@-9-248 O EN LA PLATAFORMA DE TRAMITACIÓ ELECTRÒNICA DE LA GVA. ****[9]****

 

L’obligat tributari haurà de ser:

Si és presentació individual, l’ordenant del pagament ha de ser el presentador i subjecte passiu de l’autoliquidació.

Si és presentació per tercers:

El presentador ha d’estar integrat en algun col·lectiu que haja subscrit amb la Generalitat Valenciana el corresponent conveni de col·laboració social i

Estar acreditat:

O bé en el sistema Hjt@0-749

O bé estar inscrit, en el moment de la presentació, en el Registre de representants de l’Agència de Tecnologia i Certificació Electrónica, com a representant del subjecte passiu en el tràmit de «presentació del model 600» o com a membre d’un conveni que habilite per a la realització d’aquesta presentació.

Siga individual o per tercers, disposar d’un sistema de signatura electrónica reconegut per la seu electrónica de la Generalitat Valenciana.

Siga individual o per tercers, el pagador haurà de renunciar, prèviament i en qualsevol cas, al termini bancari per a rebutjar i retornar les ordres de càrrec en compte, o pagament amb targeta, o qualssevol altres mitjans de pagament habilitats, segons les especificacions establides per la Conselleria d’Economia, Hisenda i Ocupació en coordinació amb les entitats financeres col·laboradores de la Generalitat.

En el cas de càrrec en compte, el presentador haurà de ser titular o persona autoritzada per a la disposició de fons d’un compte de càrrec que estiga obert en alguna de les entitats financeres col·laboradores de la Generalitat que complisquen les exigències tècniques i operatives del sistema de passarel·la de pagaments de la Generalitat Valenciana.

En el cas de pagament amb targeta, el presentador haurà de ser titular d’una targeta conforme a les característiques tècniques i operatives del sistema de passarel·la de pagaments de la Generalitat Valenciana.

Qualssevol altres requisits establits en diferents mitjans de pagament incorporats en el sistema de passarel·la de pagaments de la Generalitat Valenciana.

 

 

ANNEX III

 

III.A   
 Format de la cópia impresa dels justificants electrónics de pagament del model 620

 

[**Vegeu models publicats en el DOGV núm 4652 de 17.12.2003 (pàgines 30275 a 30746) (pdf)**](https://dogv.gva.es/datos/2003/12/17/pdf/2003_13002.pdf)

 

 

III.B   
 Format de la cópia impresa dels justificants electrónics de pagament   
 del model 600 Operacions Societàries (Llei 7/2003, de la societat limitada Nova Empresa).

 

 

[**Vegeu models publicats en el DOGV núm 4652 de 17.12.2003 (pàgines 30832 a 30435) (pdf)**](https://dogv.gva.es/datos/2003/12/17/pdf/2003_13002.pdf)

 

 

III. C  
 FORMAT DE LA CÒPIA IMPRESA DELS JUSTIFICANTS ELECTRÒNICS DE PAGAMENT DEL MODEL 600 QUAN EL DOCUMENT NO SIGA NOTARIAL ****[10]****

 

[**Vegeu l’apartat C de l’annex III publicat en el DOGV núm 9051 de 30.03.2022 (pàgines 13526 i següents) (pdf)**](https://dogv.gva.es/datos/2021/03/30/pdf/2021_3122.pdf)

 

 

 

ANNEX IV  
 FITXER DE DADES DE CARÀCTER PERSONAL

 

|  |  |
| --- | --- |
| 1. Fitxer | REGISTRO DE COLABORACIÓN SOCIAL EN LA GESTIÓN TRIBUTARIA |
| 2. Descripció del Fitxer | Registre dels professionals adherits als convenis de col·laboració social en la gestió tributària de la Generalitat Valenciana. |
| 3. Finalitat i ús del fitxer: | Registrar les dades dels professionals als quals els convenis de col·laboració social autoritzen a presentar telemàticament models tributaris en nom dels subjectes passius. |
| 4. Persones o col·lectius sobre els quals es pretén obtenir dades de caràcter personal: | Professionals col·legiats o associats a col·legis i entitats associatives representants dels professionals que habitualment es dediquen a la gestió tributària. |
| 5. Procediment de recollida de dades: | Les dades es recullen mitjançant les relacions de professionals, enviades pels col·legis i entitats associatives, que sol·liciten l’adhesió al conveni subscrit per cada una de les dites entitats amb l’Administració Tributària de la Generalitat. |
| 6. Estructura bàsica del fitxer automatitzat i descripció de les dades de caràcter personal incloses en este: | - Dades d’entitat (col·legi, associació, ...)  o CIF de l’entitat  o Nom de l’entitat  - Dades de col·legiat  o Número de col·legiat  o Data d’inscripció  o NIF persona física o jurídica  o Primer cognom / Raó social  o Segon cognom  o Nom  o Estat : alta o baixa  - Dades representant principal (només quan el col·legiat siga persona jurídica), d’altres representants (si és el cas i independentment que el col·legiat siga persona física o jurídica) i d’autoritzats per a realitzar operacions  o NIF persona física  o Primer cognom / Raó social  o Segon cognom  o Nom |
| 7. Cessions previstes: | No es preveu cessions a órgans o entitats exteriors a la Generalitat Valenciana |
| 8. Òrgan responsable del fitxer: | Direcció General de Tributs |
| 9. Servici o centre directiu davant del qual es poden exercitar els drets d’accés, rectificació i cancel·lació: | Direccions Territorials d’Hisenda de la Conselleria d’Economia, Hisenda i Ocupació. |
| 10. Mesures de seguretat | Les mesures de seguretat que s’estableixen per a este fitxer són les del nivell bàsic d’acord amb l’article 4 del Reial Decret 994/1999 d’11 de juny pel qual s’aprova el Reglament de Mesures de Seguretat dels Fitxers Automatitzats que continguen dades de caràcter Personal. |

 

 

 

---

****[1]****L’apartat dos de l’article primer es modifica per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/), per la qual s'estableixen les condicions d'aportació de determinada documentació complementària no notarial juntament amb la presentació de l'autoliquidació pels impostos sobre Transmissions Patrimonials i Actes Jurídics Documentats i sobre Successions i Donacions, i es modifiquen determinats preceptes de l'Ordre, de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telemàtica d'autoliquidacions dels tributs la gestió de les quals correspon a la Generalitat Valenciana. (DOGV núm. 9051 de 30.03.2021) Ref. Base de dades 002869/2021.

****[2]****L’apartat u de l’article segon es modifica per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/).

****[3]****El número 1r de l’apartat dos de l’article segon es modifica per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/).

****[4]****L’apartat quatre de l’article segon es modifica per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/).

****[5]****L’apartat tres de l’article tercer es modifica per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/).

****[6]****L’apartat quatre de l’article tercer es modifica per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/).

****[7]****La disposició final primera es modifica per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/).

****[8]****L’annex I es modifica per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/).

****[9]****Contingut afegit a l’annex II per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/).

****[10]****L’apartat C de l’annex III s’afegeix per l’article tercer de la [**Ordre 3/2021, de 24 de març, de la Conselleria d'Hisenda i Model Económic**](https://dogv.gva.es/va/eli/es-vc/o/2021/03/24/3/).


Còpia Permalink ELI